pythainlp/thaigov-v2-corpus-22032023 huggingface dataset:
วันจันทร์ที่ 4 เมษายน 2565
ใกล้คลอดแล้ว!! ร่างกฎกระทรวงประกันบำนาญชราภาพ ช่วยทายาทมีสิทธิรับประโยชน์ทดแทนกรณีผู้รับบำนาญเสียชีวิต
ใกล้คลอดแล้ว!! ร่างกฎกระทรวงประกันบำนาญชราภาพ ช่วยทายาทมีสิทธิรับประโยชน์ทดแทนกรณีผู้รับบำนาญเสียชีวิต
นายสุชาติชมกลิ่นรัฐมนตรีว่าการกระทรวงแรงงานเปิดเผยถึงความคืบหน้าการแก้ไขกฎหมายร่างกฎกระทรวงฯการจ่ายประโยชน์ทดเแทนในกรณีชราภาพว่าตามที่กระทรวงแรงงานได้ส่งร่างกฎกระทรวงกำหนดหลักเกณฑ์วิธีการระยะเวลาและอัตราการจ่ายประโยชน์ทดเแทนในกรณีชราภาพ(ฉบับที่...)พ.ศ. .....ให้สำนักงานคณะกรรมการกฤษฎีกาตรวจพิจารณาตามมติคณะรัฐมนตรีเมื่อวันที่1กุมภาพันธ์2565ซึ่งขณะนี้สำนักงานคณะกรรมการกฤษฎีกาได้ตรวจพิจารณาและให้ความเห็นชอบร่างกฎกระทรวงดังกล่าวแล้วเสร็จ
นายสุชาติกล่าวต่อว่าสาระสำคัญของร่างกฎกระทรวงฉบับนี้เป็นการแก้ไขเพิ่มเติมกฎกระทรวงกำหนดหลักเกณฑ์วิธีการระยะเวลาและอัตราการจ่ายประโยชน์ทดเแทนในกรณีชราภาพพ.ศ.2550โดยแก้ไขเพิ่มเติมการจ่ายประโยชน์ทดแทนในกรณีผู้รับบำนาญชราภาพถึงแก่ความตายภายใน60เดือนนับแต่เดือนที่มีสิทธิรับเงินบำนาญชราภาพให้มีการจ่ายเงินบำเหน็จชราภาพเพิ่มขึ้นเพื่อเป็นหลักประกันและเป็นการช่วยเหลือทายาทของผู้รับบำนาญชราภาพบุตรสามีภรรยาบิดามารดาหรือบุคคลซึ่งผู้ประกันตนระบุไว้เป็นผู้มีสิทธิให้ได้รับเงินบำเหน็จชราภาพเพิ่มขึ้นจากเดิมซึ่งจะได้รับเพียงแค่10เท่าทั้งนี้เพื่อเป็นการช่วยเหลือทายาทของผู้ประกันตนให้ได้รับเงินมากขึ้นซึ่งที่ผ่านมากระทรวงแรงงานโดยสำนักงานประกันสังคมได้ปรับเพิ่มสิทธิประโยชน์เพื่อครอบคลุมดูแลคุณภาพชีวิตให้กับผู้ประกันตนอย่างทั่วถึง
ทั้งนี้ขั้นตอนต่อไปของร่างกฎกระทรวงดังกล่าวรัฐมนตรีว่าการกระทรวงแรงงานจะลงนามในร่างกฎกระทรวงดังกล่าวและส่งไปยังสำนักเลขาธิการคณะรัฐมนตรีจากนั้นจะประกาศในราชกิจจานุเบกษาให้มีผลบังคับใช้ต่อไป
+++++++++++++++++++
กองเผยแพร่และประชาสัมพันธ์
4เมษายน2565
วันอังคารที่ 26 เมษายน 2565
สรรพากรขยายเวลายกเว้น VAT นำเข้ายา เวชภัณฑ์และเครื่องมือแพทย์ให้กับผู้นำเข้ามาบริจาคเพื่อสาธารณกุศล
ครม.อนุมัติหลักการขยายเวลามาตรการภาษีเพื่อสนับสนุนการนำเข้ายา เวชภัณฑ์ และเครื่องมือแพทย์ต้านโรคติดเชื้อไวรัสโคโรนา 2019 (COVID-19) ที่บริจาคเป็นสาธารณกุศล โดยยกเว้นภาษีมูลค่าเพิ่ม (VAT) สำหรับการนำเข้าสินค้าที่ใช้รักษา วินิจฉัย หรือป้องกัน COVID-19
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า “คณะรัฐมนตรีอนุมัติหลักการขยายเวลามาตรการภาษีเพื่อสนับสนุนการนำเข้ายา เวชภัณฑ์ และเครื่องมือแพทย์ต้านโรคติดเชื้อไวรัสโคโรนา 2019 (COVID-19) ที่บริจาคเป็นสาธารณกุศล โดยยกเว้นภาษีมูลค่าเพิ่ม (VAT) สำหรับการนำเข้าสินค้าที่ใช้รักษา วินิจฉัย หรือป้องกันโรคติดเชื้อไวรัสโคโรนา 2019 (COVID – 19) ได้แก่ ยา เวชภัณฑ์และเครื่องมือแพทย์ต้าน COVID - 19 ที่บริจาคให้แก่สถานพยาบาลของทางราชการ หน่วยงานของรัฐ และองค์การหรือสถานสาธารณกุศล สำหรับการบริจาคตั้งแต่วันที่ 1 เมษายน 2565 ถึงวันที่ 31 ธันวาคม 2566 ช่วยสนับสนุนและสร้างแรงจูงใจให้ภาคเอกชนมีส่วนร่วมกับภาครัฐในการร่วมมือแก้ไขสถานการณ์การแพร่ระบาดของโรคติดเชื้อไวรัสโคโรนา 2019 (COVID - 19)”
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า “กระทรวงการคลังโดยกรมสรรพากรตระหนักถึงความสำคัญของการสนับสนุนการแก้ไขสถานการณ์การแพร่ระบาดของ COVID - 19 ที่กำลังระบาดอยู่ในขณะนี้ ดังนั้น เพื่อให้การสนับสนุนความช่วยเหลือจากภาคเอกชนเป็นไปอย่างต่อเนื่องในการร่วมมือ ช่วยกันแก้ไขการแพร่ระบาดของ COVID - 19 อย่างมีประสิทธิภาพ กรมสรรพากรจึงได้เสนอคณะรัฐมนตรีเห็นชอบหลักการร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ ..) พ.ศ. ....(การขยายระยะเวลามาตรการภาษีเพื่อสนับสนุนการนำเข้ายา เวชภัณฑ์และเครื่องมือแพทย์ ต้าน COVID - 19 สำหรับบริจาคเป็นสาธารณกุศล) โดยการยกเว้นภาษีมูลค่าเพิ่มสำหรับการนำเข้าสินค้าที่ใช้รักษา วินิจฉัย หรือป้องกัน COVID - 19 เช่น ยา เวชภัณฑ์ เครื่องมือแพทย์ เพื่อบริจาคให้แก่ สถานพยาบาลของทางราชการ หน่วยงานของรัฐ และองค์การหรือสถานสาธารณกุศลตามที่รัฐมนตรีว่าการกระทรวงการคลังประกาศกำหนด รวมทั้งยกเว้นภาษีเงินได้นิติบุคคลและภาษีมูลค่าเพิ่มให้แก่บริษัทหรือห้างหุ้นส่วนนิติบุคคลสำหรับการบริจาคดังกล่าว โดยต้องไม่นำต้นทุนของสินค้ามาหักเป็นรายจ่ายในการคำนวณภาษีเงินได้นิติบุคคล ทั้งนี้ สำหรับการบริจาคตั้งแต่วันที่ 1 เมษายน 2565 ถึงวันที่ 31 ธันวาคม 2566 และที่เป็นไปตามหลักเกณฑ์ วิธีการและเงื่อนไขที่อธิบดีกรมสรรพากรประกาศกำหนด”
นายเอกนิติ นิติทัณฑ์ประภาศ อธิบดีกรมสรรพากร กล่าวสรุปว่า “การขยายเวลาการยกเว้นภาษีมูลค่าเพิ่ม การนำเข้ายาและเวชภัณฑ์และเครื่องมือแพทย์ต้านโรคติดเชื้อไวรัสโคโรนา 2019 (COVID - 19) เพื่อการบริจาคเป็นสาธารณกุศล จากมาตรการภาษีเดิมที่สิ้นสุดวันที่ 31 มีนาคม 2565 กรมสรรพากรเชื่อว่าจะช่วยสนับสนุนและสร้างแรงจูงใจให้ภาคเอกชนได้มีส่วนร่วมกับภาครัฐในการร่วมมือกันแก้ไขสถานการณ์การแพร่ระบาดของโรคติดเชื้อไวรัสโคโรนา 2019 (COVID - 19) ซึ่งจะส่งผลดีต่อสุขภาพของประชาชน ตลอดจนเศรษฐกิจและสังคมโดยรวมของประเทศ”
วันพฤหัสบดีที่ 23 มิถุนายน 2565
โฆษกรัฐบาลเผย “นายกฯ” ติดตามสถานการณ์ในประเทศอย่างต่อเนื่อง กำชับดำเนินมาตรการบรรเทาความเดือดร้อนของประชาชนอย่างครอบคลุมทุกมิติ
โฆษกรัฐบาลเผย “นายกฯ” ติดตามสถานการณ์ในประเทศอย่างต่อเนื่อง กำชับดำเนินมาตรการบรรเทาความเดือดร้อนของประชาชนอย่างครอบคลุมทุกมิติ ย้ำรัฐบาลพร้อมชี้แจงในการอภิปรายไม่ไว้วางใจ เน้นสร้างการรับรู้ที่ถูกต้องแก่ประชาชน
วันนี้ (23 มิถุนายน 2565) เวลา 11.00 น. นายธนกร วังบุญคงชนะ โฆษกประจำสำนักนายกรัฐมนตรี แถลงภายหลังการประชุมคณะกรรมการส่งเสริมวิสาหกิจขนาดกลางและขนาดย่อม ครั้งที่ 2/2565 ณ ทำเนียบรัฐบาล ว่า นายกรัฐมนตรีมอบหมายให้กระทรวงพาณิชย์ดูแลราคาสินค้าอุปโภคบริโภคที่เตรียมปรับขึ้นราคา ไม่ให้เกิดผลกระทบต่อผู้บริโภค และสั่งการให้กระทรวงสาธารณสุขเฝ้าระวังโรคฝีดาษลิง คัดกรอง เตรียมความพร้อมในทุกด้าน หลังสิงคโปร์พบผู้ติดเชื้อรายแรกในอาเซียน ขอให้พี่น้องประชาชนอย่าตื่นตระหนกและดูแลตัวเองอย่างเคร่งครัด พร้อมสั่งการให้กระทรวงคมนาคมวางแผนล่วงหน้า กรณีรถโดยสารปรับลดการเดินรถ ขณะนี้กระทรวงคมนาคมอยู่ระหว่างการเจรจา ซึ่งหากเกิดผลกระทบต่อประชาชน จะขอความร่วมมือกับ บขส. และรฟท. ให้เตรียมพร้อมรับมือ
โฆษกรัฐบาลกล่าวเพิ่มเติมว่า นายกรัฐมนตรีและรัฐบาลมีความพร้อมที่จะขึ้นชี้แจงในการอภิปรายไม่ไว้วางใจที่จะถึงนี้ โดยนายกรัฐมนตรีได้กำชับหน่วยงานที่เกี่ยวข้องติดตามสถานการณ์ต่าง ๆ อย่างต่อเนื่อง เตรียมพร้อมข้อมูลที่จะใช้ในการอภิปรายอย่างครอบคลุมทุกมิติ เพื่อสร้างการรับรู้ที่ถูกต้องให้กับพี่น้องประชาชน พร้อมย้ำว่าการตอบโต้ทางการเมืองนั้นไม่เกิดประโยชน์ ขณะเดียวกัน นายกรัฐมนตรีติดตามสถานการณ์ด้านพลังงานที่ปัจจุบันส่งผลกระทบต่อพี่น้องประชาชนหลายส่วน โดยเฉพาะค่าครองชีพ ซึ่งนายกฯ ได้ติดตามการดำเนินการมาอย่างต่อเนื่อง พร้อมกำชับให้หน่วยงานที่เกี่ยวข้อง ทั้งกระทรวงพลังงาน กระทรวงพาณิชย์ ดำเนินมาตรการช่วยเหลือประชาชนอย่างเต็มที่
“ในส่วนที่มีการวิพากษ์วิจารณ์การจัดให้สภาความมั่นคงแห่งชาติ (สมช.) เป็นตัวหลักในการแก้ไขปัญหาในหลายเรื่อง ขอชี้แจงว่า นายกรัฐมนตรีมองว่าในอนาคตสถานการณ์ของประเทศ วิกฤตพลังงานที่อยู่นอกประเทศสามารถส่งผลกระทบมายังประเทศไทยได้ ซึ่งการแก้ไขปัญหาต่าง ๆ ไม่สามารถทำได้อย่างรวดเร็ว จึงสั่งการให้ สมช. เป็นเจ้าภาพในการเตรียมข้อมูลความมั่นคงในทุกด้านอย่างครอบคลุมทุกมิติ เกิดการแก้ไขปัญหาแบบองค์รวมเตรียมรับมือสถานการณ์ในอนาคตได้อย่างทันท่วงที” โฆษกประจำสำนักนายกรัฐมนตรีกล่าว
........................
วันศุกร์ที่ 8 กรกฎาคม 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 1 – 7 กรกฎาคม 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 1 – 7 กรกฎาคม 2565 พบการกระทำผิด จำนวน 617 คดี คิดเป็นเงินค่าปรับ 10.08 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมากรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 1 – 7 กรกฎาคม 2565) พบว่ามีการกระทำผิด จำนวน 617 คดี คิดเป็นเงินค่าปรับ 10.08 ล้านบาท โดยแยกเป็น สุรา จำนวน 333 คดี ค่าปรับ 2.77 ล้านบาท ยาสูบ จำนวน 213 คดี ค่าปรับ 5.80 ล้านบาท ไพ่ จำนวน 10 คดี ค่าปรับ 0.05 ล้านบาท น้ำมันและผลิตภัณฑ์น้ำมัน จำนวน 16 คดี ค่าปรับ 0.22 ล้านบาท น้ำหอม จำนวน 4 คดี ค่าปรับ 0.17 ล้านบาท รถจักรยานยนต์ จำนวน 25 คดี ค่าปรับ 0.64 ล้านบาท และสินค้าอื่น ๆ จำนวน 16 คดี ค่าปรับ 0.43 ล้านบาท โดยมีของกลางแยกเป็นสุรา จำนวน 2,308.240 ลิตร ยาสูบ จำนวน 15,469 ซอง ไพ่ จำนวน 191 สำรับ น้ำมันและผลิตภัณฑ์น้ำมัน จำนวน 6,525.000 ลิตร น้ำหอม จำนวน 1,277 ขวด รถจักรยานยนต์ จำนวน 26 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม 2564 – 7 กรกฎาคม 2565 พบว่า มีการกระทำผิด จำนวน 21,294 คดี คิดเป็นเงินค่าปรับ 386.32 ล้านบาท โดยแยกเป็น สุรา จำนวน 11,543 คดี ค่าปรับ 100.75 ล้านบาท ยาสูบ จำนวน 7,296 คดี ค่าปรับ 194.09 ล้านบาท ไพ่ จำนวน 317 คดี ค่าปรับ 3.15 ล้านบาท น้ำมันและผลิตภัณฑ์น้ำมัน จำนวน 650 คดี ค่าปรับ 25.63 ล้านบาท น้ำหอม จำนวน 96 คดี ค่าปรับ 9.59 ล้านบาท รถจักรยานยนต์ จำนวน 894 คดี ค่าปรับ จำนวน 20.62 ล้านบาท และสินค้าอื่น ๆ จำนวน 498 คดี ค่าปรับ 32.49 ล้านบาท โดยมีของกลางแยกเป็นน้ำสุรา จำนวน 181,215.500 ลิตร ยาสูบ จำนวน 3,204,863 ซอง ไพ่ จำนวน 19,614 สำรับ น้ำมันและผลิตภัณฑ์น้ำมัน จำนวน 875,064.000 ลิตร น้ำหอม จำนวน 285,563 ขวด รถจักรยานยนต์ จำนวน 1,091 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศหรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
https://webdev.excise.go.th/act2560/suppress-news/42-2565/845-2565-1-7-2565-32
วันเสาร์ที่ 23 ตุลาคม 2564
นายกรัฐมนตรีวางพวงมาลา เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว
นายกรัฐมนตรีวางพวงมาลา เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว
วันนี้ (23 ต.ค.64) เวลา 08.30 น. ณ พระบรมราชานุสรณ์ พระลานพระราชวังดุสิต พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม วางพวงมาลาเนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว โดยมีคณะรัฐมนตรีเข้าร่วมในพิธี
โอกาสนี้ นายกรัฐมนตรีถวายความเคารพ แล้ววางพวงมาลาจำนวน 2 พวง ในนามนายกรัฐมนตรีและคณะรัฐมนตรี เสร็จแล้วนายกรัฐมนตรีถวายเคารพ เป็นอันเสร็จพิธี
วันพุธที่ 18 พฤษภาคม 2565
นายกฯ ยินดี เยอรมนี ชู “ไทย ไรซ์ นามา” ต้นแบบทำนาลดโลกร้อน ด้วยหลัก “4 ป.” ขับเคลื่อนเป็นกลางทางคาร์บอน - ลดการปล่อยก๊าซเรือนกระจก
.....
พลเอก ประยุทธ์ จันทร์โอชา นายกรัฐมนตรี แสดงความยินดีที่ไทยและเยอรมนีร่วมกันผลักดัน "โครงการเพิ่มประสิทธิภาพการผลิตและลดภาวะโลกร้อนจากการทำนาเพื่อการพัฒนาที่ยั่งยืน (Thai Rice NAMA)"
.
โครงการดังกล่าวเกิดจากความร่วมมือระหว่างหน่วยงานภาครัฐของไทย ร่วมกับองค์กรความร่วมมือระหว่างประเทศของเยอรมนี (GIZ) และได้รับงบประมาณสนับสนุนจาก NAMA Facility สำหรับแก้ไขปัญหาความเปลี่ยนแปลงทางสภาพภูมิอากาศจากรูปแบบการทำนาดั้งเดิมที่สามารถปล่อยก๊าซเรือนกระจกสูงถึง 55% ของภาคเกษตรกรรมทั้งหมดในไทย ซึ่งมากเป็นอันดับ 4 ของโลก
.
ดำเนินการด้วยองค์ความรู้ด้านการทำนาสมัยใหม่ด้วยเทคโนโลยี 4 ป. คือ 1.ปรับระดับพื้นที่นาด้วยระบบเลเซอร์ (Laser Land Leveling: LLL) 2.เปียกสลับแห้ง 3.ปุ๋ยตามค่า และ 4.แปรสภาพฟางและตอซังข้าว ครอบคลุมพื้นที่ 6 จังหวัด ได้แก่ พระนครศรีอยุธยา อ่างทอง ชัยนาท สิงห์บุรี สุพรรณบุรี และปทุมธานี มีพื้นที่รวมกว่า 2.8 ล้านไร่
.
นอกจากนี้ ได้ส่งต่อแนวคิดสู่เกษตรกรรายย่อยให้ครอบคลุมในทุกพื้นที่ ด้วยมาตรการ “3 เพิ่ม 3 ลด” คือ เพิ่มผลผลิตข้าว เพิ่มคุณภาพข้าว เพิ่มรายได้ ลดต้นทุนการผลิต ลดการใช้น้ำ และลดการปล่อยก๊าซเรือนกระจกและภาวะโลกร้อน
.
ผลสำเร็จจากโครงการดังกล่าว ในช่วงปี พ.ศ. 2561 - 2564 ที่ผ่านมา พบว่า มีเกษตรกรได้รับประโยชน์จากโครงการกว่า 25,000 คน สามารถลดปริมาณก๊าซเรือนกระจกจากนาข้าวได้กว่า 305,000 ตันคาร์บอนไดออกไซด์เทียบเท่า
.
อ่านเพิ่มเติม คลิกhttps://www.thaigov.go.th/news/contents/details/54615
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 21 ตุลาคม 2564
กรมสรรพากรเตือนอย่าหลงเชื่ออีเมลปลอมการแจ้งคืนภาษี
กรมสรรพากรเตือนอย่าหลงเชื่ออีเมลปลอมการแจ้งคืนภาษี ซึ่งมีอีเมลส่งถึงผู้เสียภาษีแจ้งว่ากรมสรรพากรได้โอนเงินคืนภาษีจำนวนหนึ่ง เข้าบัญชีธนาคารทางอินเทอร์เน็ตของผู้เสียภาษี
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “ตามที่มีอีเมลส่งถึงผู้เสียภาษีแจ้งว่า กรมสรรพากรได้โอนเงินคืนภาษีจำนวนหนึ่ง เข้าบัญชีธนาคารทางอินเทอร์เน็ตของผู้เสียภาษี โดยมีเงื่อนไขให้ยอมรับคำขอกองทุนภาษี หลังจากนั้นเงินภาษีจะถูกโอนเข้าบัญชีของผู้เสียภาษีภายใน 1 - 2 วันทำการ นั้น
กรมสรรพากร ขอยืนยันว่าอีเมลดังกล่าวเป็นอีเมลปลอม โปรดอย่าหลงเชื่อและทำตามเป็นอันขาด ซึ่งอาจจะทำให้ท่านสูญเสียทรัพย์สินหรือเกิดความเสียหายได้ หากมีข้อสงสัยสามารถสอบถามรายละเอียดเพิ่มเติมได้ที่สำนักงานสรรพากรทุกแห่งทั่วประเทศหรือศูนย์สารนิเทศสรรพากร (RD Intelligence Center) โทร. 1161”
วันพฤหัสบดีที่ 4 สิงหาคม 2565
กระทรวงอุตสาหกรรมเข้าร่วมการฝึกภาคสนาม FTX การฝึกการระดมสรรพกำลังเพื่อการทหาร ประจำปี 2565
กระทรวงอุตสาหกรรมเข้าร่วมการฝึกภาคสนาม FTX การฝึกการระดมสรรพกำลังเพื่อการทหาร ประจำปี 2565
วันนี้ (4 สิงหาคม 2565) นายบุญสิทธิ์ เรืองผล อุตสาหกรรมจังหวัดกาญจนบุรี ผู้แทนกระทรวงอุตสาหกรรม นำคณะข้าราชการและเจ้าหน้าที่ เข้าร่วมการฝึกภาคสนาม (FTX) การฝึกการระดมสรรพกำลังเพื่อการทหาร ประจำปี 2565 (กรส.65) ซึ่งจัดโดยกรมการสรรพกำลังกลาโหม กระทรวงกลาโหม ร่วมกับภาคส่วนที่เกี่ยวข้อง ซึ่งเป็นการเตรียมพร้อมด้านทรัพยากรต่าง ๆ ให้มีความพร้อมเผชิญกับภัยด้านความมั่นคง โดยมีพลเอก สราวุธ รัชตะนาวิน รองปลัดกระทรวงกลาโหม เป็นประธานในการฝึก ณ สนามบิน กองพลทหารราบที่ 9 ค่ายสุรสีห์ จังหวัดกาญจนบุรี
ทั้งนี้ กระทรวงอุตสาหกรรมได้ร่วมกับผู้ประกอบการในพื้นที่จังหวัดกาญจนบุรี ร่วมสนับสนุนอาหารและอุปกรณ์ร่วมการฝึก อาทิ บริษัท บุลเล็ท มาสเตอร์ จำกัด สนับสนุน เครื่องกระสุน บริษัท เอบีดีกาญจน์ จำกัด สนับสนุนปลากระป๋อง และบริษัท ฮาร์ท สปอร์ตแวร์ จำกัด สนับสนุนเสื้อเชิ้ต
วันศุกร์ที่ 18 มิถุนายน 2564
ผู้ตรวจฯ ดีอีเอส ร่วมอภิปรายหัวข้อ “สภาวะแวดล้อมภายในประเทศ ด้านการบริหารจัดการข้อมูลในยุคดิจิทัล" หลักสูตร วปอ. รุ่นที่ 63
ผู้ตรวจฯ ดีอีเอส ร่วมอภิปรายหัวข้อ “สภาวะแวดล้อมภายในประเทศ ด้านการบริหารจัดการข้อมูลในยุคดิจิทัล" หลักสูตร วปอ. รุ่นที่ 63
เมื่อวันที่18มิถุนายน2564นางปิยนุชวุฒิสอนผู้ตรวจราชการกระทรวงดิจิทัลเพื่อเศรษฐกิจและสังคมเข้าร่วมอภิปรายให้นักศึกษาหลักสูตรป้องกันราชอาณาจักร(วปอ.)รุ่นที่63รับฟังภายใต้หัวข้อ"สภาวะแวดล้อมภายในประเทศด้านการบริหารจัดการข้อมูลในยุคดิจิทัล"จัดขึ้นโดยวิทยาลัยป้องกันราชอาณาจักรสถาบันป้องกันประเทศ ณวิทยาลัยป้องกันราชอาณาจักร
***********
วันอาทิตย์ที่ 20 มีนาคม 2565
“รมช.ประภัตร” มอบเงินช่วยเหลือเยียวยาโคลัมปี - สกิน (Lumpy Skin Disease : LSD) จังหวัดสุรินทร์
“รมช.ประภัตร” มอบเงินช่วยเหลือเยียวยาโคลัมปี - สกิน (Lumpy Skin Disease : LSD) จังหวัดสุรินทร์ เผยกระทรวงเกษตรฯ จ่ายเงินเยียวยาแล้วกว่าร้อยละ 70 ทั่วประเทศ และกำลังเร่งรัดการดำเนินการในส่วนที่เหลืออย่างเต็มที่
รมช.ประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เป็นประธานเปิดงานพิธีมอบเงินช่วยเหลือเยียวยาโรคลัมปี – สกิน (Lumpy Skin Disease : LSD) และมอบนโยบายโครงการสานฝันสร้างอาชีพ ยกระดับรายได้เกษตรกร ณ ห้องประชุมองค์การบริหารส่วนจังหวัดสุรินทร์ อำเภอเมืองสุรินทร์ จังหวัดสุรินทร์ โดยมีนายสุวพงศ์ กิติภัทย์พิบูลย์ ผู้ว่าราชการจังหวัดสุรินทร์ นายวิวัฒน์ ไชยชะอุ่ม ผู้อำนวยการกองส่งเสริมและพัฒนาการปศุสัตว์ กรมปศุสัตว์ หัวหน้าส่วนราชการกระทรวงเกษตรฯ ในพื้นที่ ผู้นำภาคประชาชน ตลอดจนเกษตรกรเข้าร่วม
รมช.ประภัตร เปิดเผยว่า รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี ได้ให้ความช่วยเหลือเกษตรกรผู้ประสบภัยพิบัติโรคระบาดสัตว์ (โรคลัมปี สกิน) แล้วทั้งสิ้น 39 จังหวัด 42,266 ราย วงเงินกว่า 972 ล้านบาท คิดเป็น ร้อยละ 70 ของวงเงินที่ขอความช่วยเหลือทั้งประเทศ ซึ่งการมอบเงินในวันนี้ จังหวัดสุรินทร์ได้มอบเงินช่วยเหลือเกษตรกร จำนวน 3,357 ราย โค - กระบือ 3,579 ตัว วงเงินช่วยเหลือเกษตรกร 85,478,000 บาท รวมให้ความช่วยเหลือแล้ว 3,749 ราย โค - กระบือ 3,989 ตัว วงเงินช่วยเหลือเกษตรกร 96,076,000 บาท คงเหลืออยู่ระหว่างขอความช่วยเหลืออีก 986 ราย โค - กระบือ 1,038 ตัว วงเงิน 19,910,800 บาท อยู่ระหว่างเร่งดำเนินการให้ความช่วยเหลือต่อไป ทั้งนี้ สำหรับเกษตรกรทั่วประเทศที่ยื่นเอกสารขอรับความช่วยเหลือกับกรมปศุสัตว์แล้ว และอยู่ระหว่างขั้นตอนต่างๆ กระทรวงเกษตรและสหกรณ์จะเร่งรัดการดำเนินการเพื่อให้ความช่วยเหลือโดยเร็ว
นอกจากนี้ รมช.ประภัตร ยังได้ชี้แจงและขอความร่วมมือกับหน่วยงานในพื้นที่จังหวัดสุรินทร์ ช่วยกันผลักดันโครงการ “สานฝันสร้างอาชีพ และยกระดับรายได้เกษตรกร” ซึ่งมีวัตถุประสงค์ในการปล่อยสินเชื่อสำหรับใช้ในการประกอบอาชีพการเกษตร หรืออาชีพนอกภาคเกษตร หรือการลงทุนค้าขาย เพื่อเสริมรายได้ในครัวเรือน เน้นอาชีพที่มีตลาดรองรับชัดเจน มีการประกันราคารับซื้อผลผลิต สามารถสร้างรายได้ในระยะเวลา ไม่เกิน 6 เดือน มีผลตอบแทนเบื้องต้นเพียงพอต่อการดำรงชีพ และสามารถต่อยอดเป็นอาชีพที่มั่นคงต่อไปได้ในอนาคต ซึ่งโครงการดังกล่าว มีเมนูทางเลือกให้กับเกษตรกรในด้านต่าง ๆ ทั้งเมนูอาชีพด้านปศุสัตว์ เมนูอาชีพด้านพืช และเมนูอาชีพด้านประมง โดยสามารถยื่นความประสงค์ขอกู้ตามโครงการได้ 2 ช่องทาง ได้แก่ 1) ยื่นขอกู้เงินที่ธนาคาร ธ.ก.ส. สาขาที่ตนเองมีภูมิลำเนาหรือที่ตั้งของโครงการ (Walk In) และ 2) ให้ผู้ขอกู้ลงทะเบียนยื่นขอสินเชื่อผ่านช่องทาง Line Official : BAAC Family และนัดหมายผู้ขอกู้ผ่านระบบนัดหมาย โดยวงเงินกู้สูงสุดรายละไม่เกิน จำนวน 100,000 บาท แต่ต้องไม่เกินค่าใช้จ่ายและหรือค่าลงทุนจริงของลูกค้าแต่ละราย)
วันอาทิตย์ที่ 10 ตุลาคม 2564
รัฐบาลเร่งดำเนินคดีฉ้อโกง/หลอกขายของออนไลน์ ร้องเรียนผ่านศูนย์ 1212 เฟซบุ๊กมากสุด 82%
รองโฆษกฯ เผยรัฐบาลเร่งดำเนินคดีฉ้อโกง/หลอกขายของออนไลน์ ร้องเรียนผ่านศูนย์ 1212 เฟซบุ๊กมากสุด 82%
วันนี้(10ต.ค.60)นางสาวรัชดาธนาดิเรกรองโฆษกประจำสำนักนายกรัฐมนตรีเผยกระทรวงดิจิทัลเพื่อเศรษฐกิจและสังคมร่วมกับตำรวจสืบสวนสอบสวนอาชญากรรมทางเทคโนโลยีและหน่วยงานอื่นๆทั้งภาครัฐและภาคเอกชนที่เกี่ยวข้องเร่งดำเนินการสืบสวนเอาผิดมิจฉาชีพออนไลน์คดีฉ้อโกงและหลอกหลวงประชาชนโดยพบว่าตั้งแต่มกราคมถึงตุลาคม2564 เรื่องร้องเรียนผ่านสายด่วน1212ส่วนใหญ่มาจากซื้อ-ขายออนไลน์อาทิการสั่งซื้อสินค้าแล้วไม่ได้รับสินค้าได้รับสินค้าไม่ตรงตามโฆษณาได้รับสินค้าชำรุดหลอกให้เซ็นรับพัสดุผิดกฎหมายรับหิ้วของตุ๋นขายแบบผ่อนชำระโดยสัดส่วนการร้องเรียนจากการซื้อผ่านเฟซบุ๊กสูงสุดคิดเป็น82.4% (19,296ครั้ง)เว็บไซต์4.6%และอินสตาแกรม4.3%และเมื่อเปรียบเทียบกับข้อมูลช่วงเดือนมกราคม-สิงหาคม พบว่าในปี2564มีร้องเรียนปัญหาซื้อขาย-ออนไลน์เฉลี่ย2,221ครั้งต่อเดือนเพิ่มขึ้นจากปีที่แล้วที่เฉลี่ย1,718ครั้งต่อเดือน
ทั้งนี้การกระทำดังกล่าวถือว่าเข้าข่ายความผิดกรณีฉ้อโกงต่อประชาชนเป็นความผิดตามประมวลกฎหมายอาญาซึ่งมีโทษจำคุกไม่เกิน5ปีหรือปรับไม่เกิน10,000บาทหรือทั้งจำทั้งปรับนอกจากนี้ยังเป็นความผิดตามพ.ร.บ.คอมพิวเตอร์ฯมาตรา11ผู้ใดส่งข้อมูลคอมพิวเตอร์หรือจดหมายอิเล็กทรอนิกส์แก่บุคคลอื่นโดยปกปิดหรือปลอมแปลงแหล่งที่มาของการส่งข้อมูลดังกล่าวอันเป็นการรบกวนการใช้ระบบคอมพิวเตอร์ของบุคคลอื่นโดยปกติสุขต้องระวางโทษปรับไม่เกิน100,000บาทอีกด้วยมากไปกว่านั้นสำนักงานกสทช. ยังทำงานร่วมกับผู้ให้บริการโทรศัพท์เคลื่อนที่ทุกเครือข่ายเพี่อปิดกั้นSMSชวนเล่นการพนันหรือปล่อยเงินกู้ผิดกฏหมายอีกด้วย
รองโฆษกประจำสำนักนายกรัฐมนตรียังเผยอีกว่าพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมห่วงประชาชนฝากเตือนอย่าหลงเป็นเหยื่อมิจฉาชีพ ตรวจสอบสินค้าก่อนชำระเงินเลือกเพจขายสินค้าที่ไว้ใจได้ทั้งยังกำชับให้กระทรวงดิจิทัลเพื่อเศรษฐกิจและสังคมสำนักงานตำรวจแห่งชาติและหน่วยงานที่เกี่ยวข้องเร่งปราบปรามเว็บการพนันออนไลน์ที่มอมเมาเยาวชนก่อให้เกิดปัญหาหนี้สินและอาชญกรรมอื่นๆตามมา
"ประชาชนสามารถร้องเรียน/ร้องทุกข์ผ่านสายด่วน1212และเบอร์1441สายด่วนตำรวจไซเบอร์หรือเว็บไซต์https://www.1212occ.comและอีเมล์1212@mdes.go.thหากได้รับความเดือดร้อนหรือพบการกระทำผิดที่เป็นอาชญกรรมทางเทคโนโลยีเพื่อให้มีการสอบสวนนำตัวผู้กระทำผิดมาดำเนินคดีและขอให้ประชาชนระมัดระวังในการซื้อของออนไลน์และไม่หลงเชื่อSMSที่ส่งมาจากเบอร์ไม่คุ้นเคยเพื่อหลีกเลี่ยงการถูกโกง"นางสาวรัชดากล่าว
_____
วันศุกร์ที่ 2 กรกฎาคม 2564
รมว.สุชาติ รับมอบเครื่องดื่มจากไทยกรุ๊ป โฮลดิ้งส์ ส่งมอบนายจ้างช่วยเหลือลูกจ้างในแคมป์คนงาน
นายสุชาติ ชมกลิ่น รัฐมนตรีว่าการกระทรวงแรงงาน รับมอบผลิตภัณฑ์เครื่องดื่มจากไทยกรุ๊ป โฮลดิ้งส์ ส่งมอบนายจ้างช่วยเหลือลูกจ้างในแคมป์คนงาน
เมื่อวันที่ 2 กรกฎาคม 2564นายสุชาติ ชมกลิ่น รัฐมนตรีว่าการกระทรวงแรงงานรับมอบผลิตภัณฑ์เครื่องดื่มจากไทยกรุ๊ป โฮลดิ้งส์ มูลค่า 5,000,000 บาท จากนายโชติพัฒน์ พีชานนท์ ประธานกรรมการบริหาร ไทยกรุ๊ป โฮลดิ้งส์ นายมนตรี วงศ์ท่าเรือ กรรมการผู้จัดการ บริษัท อาคเนย์ประกันภัย จำกัด (มหาชน) และนางสาวสิริพร สุวิวัฒน์ธนกุล ผู้ช่วยกรรมการผู้จัดการสายงานสื่อสารองค์กร ไทยกรุ๊ป โฮลดิ้งส์ โดยมีนายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน พล.ต.ต.นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่กระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายสุทธิ สุโกศล ปลัดกระทรวงแรงงานพร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย ณ ห้องจัตุมงคล ชั้น 6 อาคารกระทรวงแรงงาน
รมว.สุชาติกล่าวว่า ท่าน พล.อ.ประยุทธ์ จันทร์โอชา นายกรัฐมนตรี และ รมว.กลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องผู้ใช้แรงงานจากกรณีที่ทาง ศบค.มีมติให้ปิดแคมป์คนงานก่อสร้าง งดการเดินทางและเคลื่อนย้ายแรงงานในพื้นที่จังหวัดสีแดงเข้ม ได้แก่ กรุงเทพมหานคร ปทุมธานี นนทบุรี สมุทรสาคร สมุทรปราการ นครปฐม เป็นเวลา 1 เดือน เพื่อควบคุมการแพร่ระบาดของโควิด-19 ในคลัสเตอร์แคมป์คนงานนั้น และได้มอบหมายให้กระทรวงแรงงานดูแลแรงงานที่ได้รับผลกระทบในครั้งนี้โดยการจ่ายเยียวยาสิทธิประโยชน์ทดแทนกรณีว่างงาน 50 เปอร์เซ็นของค่าจ้างนั้น
“ในวันนี้กระทรวงแรงงาน ขอขอบคุณภาคเอกชนอย่าง ไทยกรุ๊ป โฮลดิ้งส์ ที่ร่วมแรงร่วมใจกับภาครัฐ สนับสนุนผลิตภัณฑ์เครื่องดื่มมูลค่า 5,000,000 บาท เพื่อให้กระทรวงแรงงานนำไปส่งมอบให้แก่นายจ้าง เพื่อนำไปช่วยเหลือพี่น้องผู้ใช้แรงงานตามมาตรการปิดแคมป์คนงานในแคมป์ต่าง ๆ ต่อไป”นายสุชาติกล่าวในท้ายสุด
วันพฤหัสบดีที่ 2 กันยายน 2564
รองปลัดฯ เยี่ยมชมกิจการ “โรงงานแบตเตอรี่ทหาร”
รองปลัดกระทรวงอุตสาหกรรมและคณะ เข้าเยี่ยมชมกิจการโรงงานแบตเตอรี่ทหาร กรมอุตสาหกรรมทหาร ศูนย์การอุตสาหกรรมป้องกันประเทศและพลังงานทหาร
วันที่ 1 กันยายน 2564 นางวรวรรณ ชิตอรุณ นายภานุวัฒน์ ตริยางกูรศรี รองปลัดกระทรวงอุตสาหกรรม และคณะ เข้าเยี่ยมชมกิจการโรงงานแบตเตอรี่ทหาร กรมอุตสาหกรรมทหาร ศูนย์การอุตสาหกรรมป้องกันประเทศและพลังงานทหาร โดยมี พลโทเอกชัย หาญพูนวิทยา เจ้ากรมการอุตสาหกรรมทหาร ศูนย์การอุตสาหกรรมป้องกันประเทศและพลังงานทหาร ให้การต้อนรับ และพันเอกพิพัฒน นิลแก้ว ผู้อำนวยการโรงงานแบตเตอรี่ทหาร แนะนำประวัติความเป็นมา และภารกิจของโรงงานฯ ซึ่งมีความน่าสนใจและมีบทบาทต่อการพัฒนาแหล่งพลังงานในประเทศ
ทั้งนี้ ได้มีการหารือถึงโอกาสความร่วมมือระหว่างโรงงานแบตเตอรี่ทหาร และ องค์การพัฒนาพลังงานใหม่และเทคโนโลยีอุตสาหกรรมแห่งประเทศญี่ปุ่น หรือ NEDO (New Energy and Industrial Technology Development) ในการสนับสนุนและพัฒนาเทคโนโลยีด้านอุตสาหกรรมพลังงานร่วมกัน โดยมี คุณยูรูงิ โยชิโกะ หัวหน้าตัวแทนประจำภูมิภาคเอเชีย NEDO สำนักงานกรุงเทพฯ เข้าร่วมหารือด้วย
หลังจากนั้นคณะศึกษาดูงานได้เข้าชมกรรมวิธีการผลิตแบตเตอรี่ในโรงงาน ซึ่งโรงงานแบตเตอรี่ทหารแห่งนี้เป็นโรงงานแบตเตอรี่แห่งแรกของประเทศไทย ก่อตั้งเมื่อปี พ.ศ. 2483 สังกัดกระทรวงกลาโหม ตั้งอยู่ที่ บางนา กรุงเทพมหานคร ปัจจุบันโรงงานยังคงดำเนินการผลิตแบตเตอรี่ใช้ในราชการทหาร และการรถไฟแห่งประเทศไทย มากกว่า 80 ปี
วันเสาร์ที่ 11 มิถุนายน 2565
รัฐบาลพอใจผลสำเร็จ ไร้พื้นที่ประสบภัยแล้ง ปี 64 พร้อมเดินหน้า 13 มาตรการรับมือฤดูฝนปีนี้
.....
พลเอก ประวิตร วงษ์สุวรรณ รองนายกรัฐมนตรี ในฐานะประธานคณะกรรมการทรัพยากรน้ำแห่งชาติ (กนช.) และผู้อำนวยการกองอำนวยการน้ำแห่งชาติ (กอนช.) แถลงถึงความสำเร็จในการบูรณาการแก้ไขปัญหาน้ำในช่วงฤดูแล้งปี 64/65 ที่ผ่านมา ซึ่งมีผลงานเป็นที่น่าพอใจอย่างยิ่ง ส่งผลให้ประเทศไทยไม่มีการประกาศพื้นที่ภัยแล้ง ซึ่งหน่วยงานที่เกี่ยวข้องได้ปฏิบัติการตามมาตรการและแผนเชิงรุกเพื่อรับมือภัยแล้งที่วางไว้ สามารถลดและบรรเทาความเดือดร้อนของประชาชนจากสถานการณ์ภัยแล้งได้อย่างมีประสิทธิภาพ
.
สำหรับการเตรียมรับมือฤดูฝนที่กำลังมาถึงในปี 65 นี้ รัฐบาลได้กำหนด 13 มาตรการรับมือฤดูฝน โดยเพิ่มเติม 3 มาตรการ จากเดิมปี 64 ที่มี 10 มาตรการ เช่น การคาดการณ์ชี้เป้าพื้นที่เสี่ยงน้ำท่วม การบริหารจัดการน้ำในพื้นที่ลุ่มต่ำ การปรับปรุงระบบการระบายน้ำ และสิ่งกีดขวางทางน้ำตลอดจนตรวจความมั่นคงปลอดภัยของคัน ทำนบและพนังกั้นน้ำ
.
พร้อมมอบนโยบายให้ทุกหน่วยงานปฏิบัติตามมาตรการอย่างเคร่งครัด ติดตามสถานการณ์และเฝ้าระวังพื้นที่เสี่ยงน้ำหลากอย่างต่อเนื่อง เพื่อดำเนินการตามแผนเผชิญเหตุได้อย่างทันท่วงที วางแผนเก็บกักน้ำสำรองทุกแหล่ง ทั้งน้ำผิวดินและน้ำใต้ดินไว้รองรับฤดูแล้งหน้าด้วย รวมทั้งสร้างการรับรู้แก่ประชาชนและทุกภาคส่วนอย่างทั่วถึง เพื่อให้การแก้ปัญหาด้านน้ำเกิดผลสัมฤทธิ์อย่างยั่งยืนต่อไป
#ไทยคู่ฟ้า#ร่วมต้านโควิด19
-------------------
วันเสาร์ที่ 18 กันยายน 2564
ศบค.มท. แจ้งทุกจังหวัด และ กทม. พิจารณาดำเนินการศพนิรนามหรือศพที่ไม่มีญาติมาติดต่อ กรณีเสียชีวิตจากโควิด-19 ตามคำแนะนำสมาคมแพทย์นิติเวชแห่งประเทศไทย
ศบค.มท. แจ้งทุกจังหวัด และ กทม. พิจารณาดำเนินการศพนิรนามหรือศพที่ไม่มีญาติมาติดต่อ กรณีเสียชีวิตจากโควิด-19 ตามคำแนะนำสมาคมแพทย์นิติเวชแห่งประเทศไทย
วันนี้ (18 ก.ย. 2564) ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) เปิดเผยว่า ด้วยสมาคมแพทย์นิติเวชแห่งประเทศไทย ได้มีคำแนะนำในการจัดการศพที่เสียชีวิตจากการติดเชื้อไวรัสโคโรนา 2019 (COVID-19 infection) ในกรณีที่เป็นศพนิรนามหรือเป็นศพที่ไม่มีญาติมาติดต่อ โดยได้มีประกาศสมาคมแพทย์นิติเวชแห่งประเทศไทย ฉบับที่ 2/2564 เพื่อเป็นแนวทางให้พื้นที่ที่ประสบปัญหาในการจัดการศพ สามารถแก้ไขปัญหาได้อย่างมีประสิทธิภาพมากยิ่งขึ้น
นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร ได้แจ้งไปยังทุกจังหวัดและกรุงเทพมหานคร พิจารณาดำเนินการในส่วนที่เกี่ยวข้องตามประกาศสมาคมแพทย์นิติเวชแห่งประเทศไทย ฉบับที่ 2/2564 ลงวันที่ 19 สิงหาคม 2564 ซึ่งระบุว่า "ในกรณีศพที่เสียชีวิตหรือสันนิษฐานว่าเสียชีวิตจากการติดเชื้อไวรัสโคโรนา 2019 (COVID-19 infection) และเป็นศพนิรนาม หรือเป็นศพที่ไม่มีญาติมาติดต่อขอรับตามกำหนดระยะเวลาพอสมควร สมาคมแพทย์นิติเวชแห่งประเทศไทยแนะนำให้ทำการจัดการศพโดยวิธีการเผา"ทั้งนี้ ก่อนการเผา ขอให้ดำเนินการจัดเก็บข้อมูลและตัวอย่างสิ่งส่งตรวจจากศพเพื่อประโยชน์ในการตรวจพิสูจน์เอกลักษณ์บุคคลเท่าที่จะกระทำได้เสมอ
วันศุกร์ที่ 17 มิถุนายน 2565
รมว.สุชาติ หนุนวิสาหกิจชุมชน เพิ่มมูลค่า ปลอดภัย ใช้นวัตกรรมย้อมเย็นผ้าคราม
กระทรวงแรงงาน โดยกรมพัฒนาฝีมือแรงงาน ส่งเสริมทักษะแรงงานวิสาหกิจชุมชน  เพิ่มมูลค่าสินค้าและปลอดภัยกับผู้ผลิตและผู้บริโภค ด้วยการย้อมผ้าจากพืชครามด้วยกระบวนการย้อมเย็น
วันศุกร์ที่ 5 พฤศจิกายน 2564
พม. ช่วยหญิงลูกครึ่งป่วยติดเตียง ย้ำรับเบี้ยความพิการและดูแลสิทธิต่อเนื่อง
พม. ช่วยหญิงลูกครึ่งป่วยติดเตียง ย้ำรับเบี้ยความพิการและดูแลสิทธิต่อเนื่อง
วันนี้ (5 พ.ย. 64) เวลา 12.00 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า จากกรณีหญิงพิการลูกครึ่งไทย-อเมริกัน ป่วยด้วยโรคกล้ามเนื้ออ่อนแรง ไม่สามารถเดินและช่วยเหลือตนเองได้ อาศัยอยู่ลำพังในห้องเช่าย่านรังสิต - นครนายก 2 จังหวัดปทุมธานี นั้น กระทรวงการพัฒนาสังคมและความมั่นคงของมนุษย์ (พม.) โดยพัฒนาสังคมและความมั่นคงของมนุษย์จังหวัดปทุมธานี ศูนย์บริการคนพิการ กรมส่งเสริมและพัฒนาคุณภาพชีวิตคนพิการ (พก.) ศูนย์คุ้มครองคนไร้ที่พึ่งจังหวัดปทุมธานี กรมพัฒนาสังคมและสวัสดิการ (พส.) และอาสาสมัครพัฒนาสังคมและความมั่นคงของมนุษย์ (อพม.) ในพื้นที่ ได้ลงพื้นที่บูรณาการร่วมกันให้การช่วยเหลือ โดยแนะนำเรื่องสิทธิและสวัสดิการสังคมต่างๆ ของคนพิการพร้อมทั้งมอบผ้าอ้อมสำเร็จรูป และพิจารณาเงินสงเคราะห์ฯ โดยวานนี้ (4 พ.ย. 64) กระทรวง พม. ได้นำหญิงพิการดังกล่าวเข้ารับการตรวจคัดกรองโรคติดต่อที่โรงพยาบาลประชาธิปัตย์ โดยผลการตรวจร่างกายเป็นปกติ ก่อนเตรียมส่งเข้าสถานคุ้มครองและพัฒนาคุณภาพชีวิตคนพิการต่อไป
นางสาวแรมรุ้งกล่าวต่อไปว่า ขณะนี้ หญิงดังกล่าว แจ้งว่าไม่ประสงค์เข้ารับการดูแลจากภาครัฐ เนื่องจากยืนยันว่าสามารถดูแลตนเองได้ กระทรวง พม. จึงได้ประสานการดูแลในด้านสิทธิและสวัสดิการสังคมที่เกี่ยวข้องสำหรับคนพิการ ได้แก่ การช่วยเหลือเงินสงเคราะห์ การจัดบริการผู้ช่วยคนพิการ และเครื่องอุปโภคบริโภที่จำเป็น และความช่วยเหลือด้านอื่นๆ ที่เหมาะสม นอกจากนี้ ได้มีการตรวจสอบข้อเท็จจริงกรณีการรับเบี้ยความพิการ พบว่า หญิงดังกล่าวได้รับเบี้ยความพิการ อย่างต่อเนื่องทุกเดือน สำหรับกระบวนการดูแลต่อจากนี้ กระทรวง พม. จะร่วมกับหน่วยงานที่เกี่ยวข้องให้การช่วยเหลือเรื่องสิทธิและสวัสดิการสังคมตามความเหมาะสมต่อไป
นางสาวแรมรุ้งกล่าวเพิ่มเติมว่า หากประชาชนพบเห็นกลุ่มเปราะบางทั้งเด็ก คนพิการ ผู้สูงอายุ คนเร่ร่อน ไร้บ้าน และผู้ด้อยโอกาสประสบปัญหาความเดือดร้อนทางสังคม สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร. 1300 บริการ 24 ชั่วโมง 2) สายด่วนคนพิการ โทร. 1479 บริการ 24 ชั่วโมง และ 3) สำนักงานพัฒนาสังคมและความมั่นคงของมนุษย์จังหวัด และอาสาสมัครพัฒนาสังคมและความมั่นคงของมนุษย์ (อพม.) ทั่วประเทศ
วันอังคารที่ 5 เมษายน 2565
รปอ.วรวรรณ เป็นประธานคณะทำงานร่วมการประชุมคณะทำงาน เพื่อขับเคลื่อนบันทึกความเข้าใจ ว่าด้วยการยกระดับขีดความสามารถในการแข่งขันของภาคอุตฯ ครั้งที่5-1/2565
การประชุมคณะทำงานเพื่อขับเคลื่อนบันทึกความเข้าใจว่าด้วยการยกระดับขีดความสามารถในการแข่งขันของภาคอุตสาหกรรมด้วยเทคโนโลยีและนวัตกรรม ครั้งที่ 5-1/2565
รปอ.วรวรรณ เป็นประธานคณะทำงานร่วมการประชุมคณะทำงาน เพื่อขับเคลื่อนบันทึกความเข้าใจว่าด้วยการยกระดับขีดความสามารถในการแข่งขันของภาคอุตสาหกรรมด้วยเทคโนโลยีและนวัตกรรม ครั้งที่ 5-1/2565
วันนี้ (4 เมษายน 2565) นางวรวรรณ ชิตอรุณ รองปลัดกระทรวงอุตสาหกรรม และนายศุภชัย ปทุมนากุล รองปลัดกระทรวงการอุดมศึกษา วิทยาศาสตร์ วิจัยและนวัตกรรม เป็นประธานคณะทำงานร่วม
ในการประชุมคณะทำงานเพื่อขับเคลื่อนบันทึกความเข้าใจว่าด้วยการยกระดับขีดความสามารถในการแข่งขันของภาคอุตสาหกรรมด้วยเทคโนโลยีและนวัตกรรม ครั้งที่ 5-1/2565
โดยมีนายเดชา จาตุธนานันท์ ผู้ตรวจราชการกระทรวงอุตสาหกรรม นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม และผู้แทนจากหน่วยงานที่เกี่ยวข้อง ร่วมด้วย ผ่านระบบออนไลน์โปรแกรม Zoom
โดยที่ประชุมได้รับทราบถึงความคืบหน้าการดำเนินการ โครงการนำร่องสาธิตการใช้แผงโซลาร์เซลล์ปลดระวางเพื่อสร้างประโยชน์ต่อชุมชน (Solar Module Second Life for Better Life) การตรวจคัดกรองแผงปลดระวางและระบบสาธิต Second-life PV การจัดทำ (ร่าง) มาตรฐานแผงเซลล์แสงอาทิตย์มือสอง และการจัดการซากแผงเซลล์โซลาร์เซลล์อย่างครบวงจรด้วยการรีไซเคิลเพื่อหมุนเวียนเป็นวัตถุดิบในภาคอุตสาหกรรม (Solar Cells : Recycle to Reborn) และได้ร่วมกันพิจารณาถึงกำหนดการในการบรรจุโครงการนำร่องฯ ภายใต้งาน BCG Business Forum ที่จะจัดขึ้นในช่วงเดือนตุลาคม 2565
__________________
วันจันทร์ที่ 4 กรกฎาคม 2565
ปลัดเกษตรฯ เปิดงานปศุสัตว์ร่วมใจกำจัดภัยโรคพิษสุนัขบ้า
ให้หมดไปจากไทยตามพระปณิธานฯ
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานพิธีเปิดงานโครงการปศุสัตว์ร่วมใจกำจัดภัยโรคพิษสุนัขบ้า เพื่อเฉลิมพระเกียรติ ศาสตราจารย์ ดร.สมเด็จเจ้าฟ้าฯ กรมพระศรีสวางควัฒน วรขัตติยราชนารี ภายใต้โครงการสัตว์ปลอดโรค คนปลอดภัยจากโรคพิษสุนัขบ้า ตามพระปณิธานฯ ประจำปีงบประมาณ พ.ศ. 2565 ด้วยสำนึกในพระมหากรุณาธิคุณอย่างหาที่สุดมิได้ โดยมีนายสัตวแพทย์สมชวน รัตนมังคลานนท์ รองปลัดกระทรวงเกษตรฯ และหน่วยงานที่เกี่ยวข้องเข้าร่วม ณ ศูนย์ราชการกรมปศุสัตว์ ถนนติวานนท์ ตำบลบางกะดี อำเภอเมือง จังหวัดปทุมธานี ว่า โครงการดังกล่าว มีวัตถุประสงค์เพื่อเฉลิมพระเกียรติและน้อมสำนึกในพระมหากรุณาธิคุณ เนื่องในวันคล้ายวันประสูติศาสตราจารย์ ดร.สมเด็จเจ้าฟ้าฯ กรมพระศรีสวางควัฒน วรขัตติยราชนารี เพื่อเพิ่มความครอบคลุมในการผ่าตัดทำหมันและฉีดวัคซีนป้องกันโรคพิษสุนัขบ้า โดยมีสถานพยาบาลสัตว์ร่วมดำเนินการตามเป้าหมายของโครงการฯ เพื่อให้ประชาชน หรือเจ้าของสัตว์เลี้ยง สามารถได้รับบริการ เข้าถึงจุดให้บริการผ่าตัดทำหมันและฉีดวัคซีนได้อย่างทั่วถึงและครอบคลุมพื้นที่มากที่สุด และเพื่อให้เจ้าของสัตว์และประชาชนมีความรู้เรื่องโรคพิษสุนัขบ้าและสามารถเฝ้าระวัง ป้องกันโรคพิษสุนัขบ้าในสัตว์เลี้ยงและดูแลตนเองให้ปลอดภัยจากโรคได้ รวมถึงส่งเสริมให้ประชาชนมี “การเลี้ยงสัตว์อย่างถูกวิธีมีความรับผิดชอบ เพื่อลดความเสี่ยงการเกิดโรคพิษสุนัขบ้าในคนและสัตว์”
“กระทรวงเกษตรและสหกรณ์ โดยกรมปศุสัตว์ ได้จัดทำโครงการปศุสัตว์ร่วมใจกำจัดภัยโรคพิษสุนัขบ้า ภายใต้โครงการสัตว์ปลอดโรค คนปลอดภัยจากโรคพิษสุนัขบ้า โดยเป็นความร่วมมือทั้งจากภาครัฐและภาคเอกชน เครือข่ายสถานพยาบาลสัตว์ เครือข่ายวิชาชีพการสัตวแพทย์ เจ้าของสัตว์เลี้ยง และประชาชน ร่วมดำเนินการในกิจกรรมการผ่าตัดทำหมันสุนัขและแมว การฉีดวัคซีนป้องกันโรคพิษสุนัขบ้า การประชาสัมพันธ์ให้ความรู้โรคพิษสุนัขบ้า และส่งเสริมให้ประชาชนมีการเลี้ยงสัตว์อย่างถูกวิธีและมีความรับผิดชอบ เพื่อลดความเสี่ยงการเกิดโรคพิษสุนัขบ้าในคนและสัตว์ รวมถึงการให้คำปรึกษาเกี่ยวกับการดูแลสุขภาพสัตว์เลี้ยงทั่วประเทศ เพื่อให้การเฝ้าระวัง ป้องกัน ควบคุม และกำจัดโรคพิษสุนัขบ้าเป็นไปอย่างมีประสิทธิภาพ ทำให้ประเทศไทยปลอดโรคพิษสุนัขบ้าได้ตามพระปณิธานฯ” ปลัดเกษตรฯ กล่าว
สำหรับกิจกรรมภายในงาน มีการปล่อยคาราวานอาสาปศุสัตว์ และทีมสัตวแพทย์ออกปฏิบัติงานบริการประชาชน การผ่าตัดทำหมันสุนัข-แมว การฉีดวัคซีนป้องกันโรคพิษสุนัขบ้าในสัตว์ การรักษาพยาบาลสัตว์ การให้ความรู้คำแนะนำเกี่ยวกับโรคพิษสุนัขบ้า และการจัดนิทรรศการ เป็นต้น โดยคาดว่าจะทำให้สุนัขและแมวได้รับการผ่าตัดทำหมัน เพื่อควบคุมจำนวนประชากรและลดประชากรสัตว์กลุ่มเสี่ยงต่อโรคพิษสุนัขบ้า ซึ่งเป็นการตัดวงจรของโรคพิษสุนัขบ้าไม่ให้ก่ออันตรายสู่คน รวมทั้งให้สัตว์ได้รับการฉีดวัคซีนป้องกันโรคพิษสุนัขบ้า มีการดูแลสุขภาพสัตว์เบื้องต้นอย่างทั่วถึง ส่งผลให้อัตราการพบโรคพิษสุนัขบ้าในประเทศไทยลดลง จำนวนผู้เสียชีวิตด้วยโรคพิษสุนัขบ้าลดลง ประชาชนมีความรู้ความเข้าใจเรื่องโรคพิษสุนัขบ้าและกฎหมายที่เกี่ยวข้องกับโรคพิษสุนัขบ้า ตลอดจนสามารถเลี้ยงสัตว์ได้อย่างถูกวิธีและดูแลตนเองให้ปลอดภัยจากโรคพิษสุนัขบ้า สำหรับประชาชนที่สนใจสามารถติดต่อขอรับบริการได้ที่สำนักงานปศุสัตว์อำเภอทั่วประเทศ
วันพุธที่ 8 มิถุนายน 2565
รัฐมนตรีเกษตรฯ นำชาวนา ผู้นำองค์กรชาวนาดีเด่นแห่งชาติ ประจำปี 2565 และผู้บริหาร กษ. เข้าพบนายกฯ เพื่อรับฟังนโยบายด้านข้าว
รัฐมนตรีเกษตรฯ นำชาวนา ผู้นำองค์กรชาวนาดีเด่นแห่งชาติ ประจำปี 2565 และผู้บริหาร กษ. เข้าพบนายกฯ เพื่อรับฟังนโยบายด้านข้าว
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ พร้อมด้วย นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ นำชาวนา ผู้นำองค์กรชาวนาดีเด่นแห่งชาติ ประจำปี 2565 และผู้บริหารกระทรวงเกษตรและสหกรณ์ นำโดย ดร.ทองเปลว กองจันทร์ ปลัดกระทรวงเกษตรและสหกรณ์ เข้าเยี่ยมคำนับและรับฟังนโยบายด้านข้าวจากนายกรัฐมนตรี เพื่อเป็นขวัญกำลังใจและรับทราบนโยบายด้านข้าวซึ่งจะนำไปสู่การปฏิบัติที่ถูกต้องเหมาะสม เนื่องในโอกาสวันข้าวและชาวนาแห่งชาติ ประจำปี 2565 ณ ห้องสีม่วง ตึกไทยคู่ฟ้า ทำเนียบรัฐบาล
ทั้งนี้ จากมติคณะรัฐมนตรีเมื่อวันที่ 23 มิถุนายน 2552 เห็นชอบให้วันที่ 5 มิถุนายนของทุกปี เป็นวันข้าวและชาวนาแห่งชาติ เพื่อเป็นการรำลึกถึงความสำคัญของข้าวในฐานะที่เป็นพืชอาหารหลักและมีความสำคัญต่อวิถีชีวิตของคนไทยตั้งแต่อดีตจนถึงปัจจุบัน รวมทั้งเชิดชูเกียรติและสร้างขวัญกำลังใจให้แก่ชาวนาไทยในฐานะผู้ผลิตอาหารหลักให้กับประชาชน ซึ่งเปรียบเหมือนกระดูกสันหลังของชาติ
ในการนี้ นายกรัฐมนตรีได้แสดงความยินดีกับเกษตรกรและกลุ่มเกษตรกรดีเด่นแห่งชาติ ประจำปี 2565 โดยขอให้นำความรู้และประสบการณ์ไปต่อยอดพัฒนาสร้างมูลค่าผลผลิตข้าวให้มีราคาเพิ่มสูงขึ้น เป็นการเพิ่มพูนรายได้ให้กับครอบครัวมากยิ่งขึ้น อีกทั้งยังสามารถช่วยขับเคลื่อนภาคการเกษตรให้มีความมั่นคงตลอดไป ซึ่งรัฐบาลได้เข้าใจปัญหา เข้าใจถึงความเดือดร้อนของพี่น้องชาวนา โดยที่ผ่านมารัฐบาลไม่ได้นิ่งนอนใจ พยายามแก้ไขปัญหาอย่างต่อเนื่อง เพื่อให้เกษตรกรมีรายได้ มีคุณภาพชีวิตที่ดี
สำหรับการจัดทำ Zoning และแผนที่การเกษตร (Agri map) ที่กระทรวงเกษตรและสหกรณ์จัดทำข้อมูลพื้นที่เพาะปลูกข้าวอยู่ขณะนี้ จะเป็นประโยชน์อย่างยิ่งในการบริหารพื้นที่เพาะปลูกข้าวให้เหมาสมกับสภาพดินและแหล่งน้ำ และปริมาณความต้องการสำหรับบริโภค และการใช้เป็นวัตถุดิบในการผลิตอาหารสัตว์ และสินค้าแปรรูปที่มีมูลค่าอื่น ๆ ในส่วนของเรื่องพันธุ์ข้าว นายกรัฐมนตรีขอให้มีการพัฒนาพันธุ์ข้าวใหม่ ๆ ให้สอดคล้องกับความต้องการของตลาด รวมทั้งการรับรองพันธุ์ข้าว โดยพิจารณากำหนดพื้นที่สำหรับทดลองเพาะปลูกพันธุ์ข้าวใหม่สำหรับบริโภค และใช้เป็นวัตถุดิบในอุตสาหกรรมผลิตอาหารสัตว์ รวมทั้งส่งเสริมให้เกษตรกรผู้ปลูกข้าวสามารถพัฒนาสายพันธุ์ข้าวใหม่ และเพิ่มองค์ความรู้ในเรื่องการแปรรูปผลิตภัณฑ์ข้าว เพื่อใช้ประโยชน์จากข้าวให้มากที่สุด ตอบสนองความต้องการของตลาด อีกทั้งขอให้ส่งเสริมระบบเกษตรแปลงใหญ่ เพื่อลดต้นทุนการผลิตและเพิ่มผลผลิตต่อหน่วย ส่งเสริมการสร้าง Smart Farmer และเกษตรกรรุ่นใหม่ โดยใช้เทคโนโลยีมาต่อยอดองค์ความรู้และภูมิปัญญาท้องถิ่นต่อไป
นอกจากนี้ นายกรัฐมนตรียังได้รับฟังข้อคิดเห็นจากเกษตรกรผู้ได้รับรางวัลในปีนี้ ซึ่งสะท้อนออกมาว่า นโยบายการรวมกลุ่มเกษตรกรนั้นเป็นสิ่งที่ดีมาก และมีหลายกลุ่มสามารถจดทะเบียนเป็นกลุ่มนาแปลงใหญ่ เพิ่มศักยภาพในการผลิตและจำหน่าย ขณะเดียวกันก็ลดต้นทุนการเพาะปลูกได้ด้วย อย่างไรก็ตาม ยังมีอุปสรรคในเรื่องการส่งออกอยู่บ้าง ซึ่งทางกระทรวงเกษตรฯ รับไปดูแลแล้ว โดยในอนาคตจะเห็นเกษตรกรที่รวมกลุ่มฯ สามารถส่งออกข้าวไปยังผู้ซื้อต่างประเทศได้โดยตรง ไม่ต้องผ่านคนกลาง มีรายได้เพิ่มอย่างยั่งยืน
วันศุกร์ที่ 17 มิถุนายน 2565
รมว.เฮ้ง สั่งกรมจัดฯ ติวเข้มเจ้าหน้าที่พิจารณาอนุญาตแรงงานต่างด้าว รับนโยบายเปิดประเทศ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า พล.อ. ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ให้ความสำคัญกับการขับเคลื่อน และฟื้นฟูเศรษฐกิจ หลังสถานการณ์การแพร่ระบาดของโรคโควิด
โดยย้ำให้ทุกหน่วยงานเตรียมพร้อมในทุกด้านเพื่อรองรับการเปิดประเทศอย่างเต็มรูปแบบ ซึ่งกระทรวงแรงงาน รับข้อสั่งการและได้มีการเตรียมแผนรองรับการเดินทางเข้ามาทำงานในประเทศไทยของแรงงานข้ามชาติจำนวนมาก หลังศบค.ปรับมาตรการฯ
“ปัจจุบันกระทรวงแรงงานและหน่วยงานที่เกี่ยวข้องกับการอนุญาตให้แรงงานข้ามชาติเข้ามาทำงานในประเทศไทย มีการปรับแนวทางการดำเนินการให้สอดคล้องกับสถานการณ์การแพร่ระบาดของโรคโควิด-19 ที่ค่อย ๆ คลี่คลาย ซึ่งความรู้ ความเข้าใจที่ถูกต้องของเจ้าหน้าที่ผู้ปฏิบัติงานถือเป็นเรื่องสำคัญส่งผลต่อประสิทธิภาพในการทำงาน และการให้บริการผู้ติดต่อราชการ รวมทั้งเป็นภาพลักษณ์ของประเทศ จึงต้องสร้างความรู้ ความเข้าใจในกฎระเบียบและแนวทางการปฏิบัติงานตามกฎหมายที่เกี่ยวข้อง เพื่อให้เจ้าหน้าที่ทั่วประเทศปฏิบัติงานทั้งในเชิงป้องกันและแก้ไขปัญหาไปในทิศทางเดียวกัน” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานมีหน้าที่ต้องบริหารราชการตามที่กฎหมายว่าด้วยการบริหารจัดการการทำงานของคนต่างด้าวบัญญัติ จึงกำหนดเปิดโครงการสัมมนาทบทวน เพื่อเสริมสร้างศักยภาพและทักษะเจ้าหน้าที่ในการพิจารณาอนุญาตการทำงานของคนต่างด้าวระดับฝีมือชำนาญการ ตามพระราชกำหนดการบริหารจัดการการทำงานของคนต่างด้าว พ.ศ. 2560 และที่แก้ไขเพิ่มเติม ระหว่างวันที่ 16 - 17 มิถุนายน 2565 ณ ตำนานป่ารีสอร์ท จังหวัดระยอง โดยมุ่งหวังขจัดปัญหาและอุปสรรคเกี่ยวกับการให้บริการของแต่ละจังหวัดหรือเขตท้องที่ ให้เจ้าหน้าที่ผู้ปฏิบัติงาน เกิดความเชี่ยวชาญในองค์ความรู้ กฎระเบียบและแนวทางการปฏิบัติทางกฎหมาย ลดปัญหาด้านเอกสารหรือระยะเวลาการพิจารณาหรือเงื่อนไขการใช้ดุลยพินิจของเจ้าหน้าที่ ผ่านการระดมความคิดเห็นเพื่อแลกเปลี่ยนและเสนอแนะแนวทางการปฏิบัติที่ถูกต้องร่วมกัน ซึ่งวันนี้มีผู้เข้าร่วมสัมมนาประกอบด้วยจัดหางานจังหวัดและเจ้าหน้าที่ผู้ปฏิบัติงานจากส่วนกลางและส่วนภูมิภาค จำนวน 75 คน ทั้งหมดจะได้ทบทวนความรู้ในเรื่อง การพิจารณาออกใบอนุญาตทำงาน ตามมาตรา 59 มาตรา 60 และมาตรา 61 ระดับฝีมือชำนาญการ การพิจารณาออกใบอนุญาตทำงานคนต่างด้าวซึ่งได้รับสิทธิพิเศษตามกฎหมายว่าด้วยการส่งเสริมการลงทุน กฎหมายว่าด้วยปิโตรเลียมและกฎหมายอื่น อำนาจหน้าที่ของเจ้าหน้าที่ในการพิจารณาออกใบอนุญาตทำงาน ตามพระราชกำหนดการบริหารจัดการการทำงานของคนต่างด้าว พ.ศ. 2560 และที่แก้ไขเพิ่มเติม รวมทั้งการบริหารจัดการการทำงานของคนต่างด้าวสัญชาติกัมพูชา ลาว และเมียนมา
“ขอให้ข้าราชการกรมการจัดหางานที่ร่วมอบรมในวันนี้ นำความรู้ที่ได้รับไปใช้ในการปฏิบัติงานได้อย่างถูกต้อง เกิดประโยชน์ เสมอภาคเท่าเทียมแก่ผู้รับบริการ และไม่เลือกปฏิบัติซึ่งจะทำให้เกิดภาพลักษณ์ที่ดีต่อองค์กร” อธิบดีกรมการจัดหางาน กล่าว
วันพุธที่ 27 เมษายน 2565
รมว.ยุติธรรม จี้ "ราชทัณฑ์"เร่งสอบ เตือน อย่าหาประโยชน์กับเรื่องนี้ ชี้ อาหารผู้ต้องขัง ต้องดีมีคุณภาพ ญาติจะได้ไม่ห่วง
"ยุติธรรม" คาดโทษหนัก ผบ.เรือนจำ หลังสุ่มตรวจอาหาร 12 แห่ง พบ “หมู-ไก่-ผัก”เน่าเสีย อาหารดิบไม่ครบตามสั่งซื้อ รมว.ยุติธรรม จี้ "ราชทัณฑ์"เร่งสอบ เตือน อย่าหาประโยชน์กับเรื่องนี้ ชี้ อาหารผู้ต้องขัง ต้องดีมีคุณภาพ ญาติจะได้ไม่ห่วง
วันที่ 27 เมษายน 2565 นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงความคืบหน้าการตรวจสอบคุณภาพอาหารในเรือนจำว่า จากที่ตนได้มีการลงนามแต่งตั้งคณะกรรมการขึ้นมา 1 ชุด เพื่อให้ลงไปตรวจสอบคุณภาพอาหารในเรือนจำทั่วประเทศ เพราะที่ผ่านมา มีเรื่องร้องเรียนเกี่ยวกับอาหารของผู้ต้องขังจำนวนมากว่าไม่ได้คุณภาพ ซึ่งจากการตรวจสอบไปแล้ว จำนวน 12 แห่ง พบว่า มีปัญหาบ้าง เนื่องจากอาหารไม่ได้คุณภาพ และผิดสเปค อาทิ เนื้อหมู ไก่ ผัก เน่าเสีย ส่วนเครื่องปรุงบางอย่างที่จัดซื้อเข้ามา ก็หมดอายุ ไม่เป็นไปตามระเบียบที่กรมราชทัณฑ์ กำหนดไว้
นายสมศักดิ์ กล่าวอีกว่า การลงพื้นที่ตรวจสอบของคณะกรรมการชุดนี้ ถือว่า ได้ข้อมูลที่แม่นยำ เพราะเป็นการลงตรวจแบบสุ่ม ไม่ได้แจ้งล่วงหน้าให้เรือนจำรับทราบ ดังนั้น ข้อมูลที่ตนได้รับรายงานมา จึงเป็นข้อเท็จจริงทั้งหมด โดยเมื่อพบปัญหาแล้ว ตนก็ได้สั่งการให้อธิบดีกรมราชทัณฑ์ ไปเร่งดำเนินการแก้ปัญหาแล้ว
“เรื่องอาหารเราต้องเข้มงวด เพราะเป็นสิ่งที่เราควรช่วยผู้ต้องขัง ให้ได้รับสิทธิเต็มที่ ซึ่งเรื่องนี้ ผมได้คุยกับอธิบดีกรมราชทัณฑ์ อยู่บ่อยครั้งว่า อาหารของผู้ต้องขัง ต้องดีมีคุณภาพ โดยต้องจัดสรรงบประมาณให้อาหารมีคุณภาพเท่าที่จะทำได้ แต่วันนี้กลับพบว่า อาหารและเครื่องปรุง ไม่เป็นไปตามที่ระบุไว้ ซ้ำร้าย ในรายงานยังพบว่า อาหารดิบไม่ครบตามใบสั่งซื้อ ทั้งรายการและปริมาณ ซึ่งผู้ต้องขังในเรือนจำ ก็มีชีวิตที่แย่และลำบากอยู่แล้ว ญาติพี่น้องทั่วประเทศก็ห่วง จึงอยากให้แก้ไขในเรื่องนี้เป็นการด่วน เพราะผมไม่อยากได้รับหนังสือร้องเรียนจากญาติผู้ต้องขังอีก โดยต้องทำให้ดี อย่าหาประโยชน์กับเรื่องเหล่านี้” รมว.ยุติธรรม กล่าว
ผู้สื่อข่าวรายงานว่า อธิบดีกรมราชทัณฑ์ ได้มีการกำหนดโทษไว้แล้ว ในส่วนของเรือนจำที่พบปัญหา พร้อมมีการตั้งคณะกรรมการสอบสวน โดยหากพบว่า มีความผิด ก็จะมีการลดชั้น ผู้บัญชาการเรือนจำ
วันเสาร์ที่ 11 มิถุนายน 2565
รมว.เฮ้ง ห่วงหนุ่มเพชรบูรณ์ตกงาน สั่งช่วยเหลือฝึกช่างตัดผมพร้อมมอบอุปกรณ์ประกอบอาชีพ
รมว.แรงงาน นายสุชาติ ชมกลิ่น สั่งหน่วยงานพื้นที่เพชรบูรณ์ช่วยเหลือหนุ่มตกงานเพราะภรรยาป่วย ให้เร่งฝึกอาชีพช่างแต่งผม ดูแลที่พักช่วงฝึก และรวบรวมเงินส่วนตัวสนับสนุนการจัดหาเครื่องมือและอุปกรณ์ มอบหลังจบฝึก
วันศุกร์ที่ 23 กรกฎาคม 2564
คลังร่วมแก้ปัญหาเตียงขาด มอบพื้นที่หน่วยงานในสังกัดทำสถานที่ดูแลผู้ป่วย Covid-19
กระทรวงการคลังขอให้หน่วยงานในสังกัดกระทรวงการคลังทุกแห่งที่มีพื้นที่ หรืออาคารที่ไม่ได้ใช้ประโยชน์ในช่วงนี้ เช่น อาคารศูนย์ฝึกอบรมของกรมจัดเก็บภาษี เป็นต้น พิจารณาสำรวจและดำเนินการนำพื้นที่ หรืออาคารดังกล่าว ไปใช้ร่วมสนับสนุนการทำงานด้านสาธารณส
นายกฤษฎา จีนะวิจารณะ ปลัดกระทรวงการคลัง เปิดเผยว่า เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) และข้อจำกัดด้านการจัดหาสถานพยาบาลในปัจจุบัน กระทรวงการคลังจึงได้ขอให้หน่วยงานในสังกัดกระทรวงการคลังทุกแห่งที่มีพื้นที่ หรืออาคารที่ไม่ได้ใช้ประโยชน์ในช่วงนี้ เช่น อาคารศูนย์ฝึกอบรมของกรมจัดเก็บภาษี เป็นต้น พิจารณาสำรวจและดำเนินการนำพื้นที่ หรืออาคารดังกล่าว ไปใช้ร่วมสนับสนุนการทำงานด้านสาธารณสุขของหน่วยงานภาครัฐ เช่น จัดเป็นสถานที่ดูแลผู้ป่วยแบบ Home Isolation โรงพยาบาลสนามหรือพื้นที่ให้บริการฉีดวัคซีน เป็นต้น
“ตอนนี้เป็นเวลาที่ทุกฝ่ายต้องช่วยเหลือกันเพื่อให้ประเทศกลับมาอยู่ในสถานการณ์ปกติให้เร็วที่สุด ผมจึงได้ขอทุกหน่วยงานในสังกัดทั้งส่วนราชการและรัฐวิสาหกิจหรือหน่วยงานของรัฐอื่นๆ ในสังกัด ที่มีสถานที่ในลักษณะดังกล่าว ให้รีบดำเนินการตรวจสอบความเป็นไปได้ในการใช้อาคาร พื้นที่ หรือสถานที่ของตนในการรองรับผู้ป่วย และประสานหน่วยงานด้านสาธารณสุขเรื่องรายละเอียดในการดำเนินการต่อไป ซึ่งในเบื้องต้น ขณะนี้ กรมสรรพากรและกรมสรรพสามิต ได้ดำเนินการเจรจาใช้พื้นที่ของตนเป็นสถานที่รองรับคัดแยกหรือ home isolation ตามความเหมาะสมไปบ้างแล้ว”
สำนักงานปลัดกระทรวงการคลัง
โทร. 02-126-5800
วันจันทร์ที่ 24 มกราคม 2565
ครม.เคาะ! สินค้าควบคุมปี 65 รวม 5 รายการ เพิ่มไก่และเนื้อไก่
ครม.เคาะ! สินค้าควบคุมปี 65 รวม 5 รายการ เพิ่มไก่และเนื้อไก่
วันนี้ (24 ม.ค. 65) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 24 มกราคม 2565 ว่า ครม. เห็นชอบกำหนดสินค้าควบคุมปี 2565 จำนวน 5 รายการ ตามมติคณะกรรมการกลางว่าด้วยราคาสินค้าและบริการ โดยแบ่งเป็นรายการสินค้าควบคุมเดิมในปี 2564 จำนวน 4 รายการ คือ 1) หน้ากากอนามัย 2) ใยสังเคราะห์ Polypropylene (Spunbond) เพื่อใช้ในการผลิตหน้ากากอนามัย 3) ผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือ 4) เศษกระดาษและกระดาษที่นำกลับมาใช้ได้อีก และเพิ่มเติมรายการสินค้าควบคุมใหม่ 1 รายการ คือ ไก่ เนื้อไก่ เนื่องจากปัจจุบันราคาไก่ปรับตัวสูงขึ้น จึงจำเป็นต้องกำกับดูแล ติดตามไก่ เนื้อไก่ ที่เป็นแหล่งโปรตีนที่สำคัญต่อการบริโภคของประชาชน ให้มีปริมาณเพียงพอและมีราคาที่เหมาะสม ทำให้ปัจจุบันกระทรวงพาณิชย์ได้ประกาศรายการสินค้าและบริการควบคุมไปแล้วรวมครั้งนี้จะเป็นจำนวนทั้งสิ้น 56 รายการ (จากเดิม 51 รายการ) เช่น ไข่ไก่ หมูและเนื้อหมู แชมพู ผงซักฟอก ข้าวสาร กระเทียม อาหารกึ่งสำเร็จรูป เครื่องแบบนักเรียน ค่ารักษาพยาบาล เป็นต้น
ทั้งนี้ คณะกรรมการกลางว่าด้วยราคาสินค้าและบริการ กำหนดให้ผู้ประกอบการ ผู้ค้า และฟาร์มเลี้ยงไก่ต้องปฏิบัติตามมาตรการต่างๆ ดังนี้ 1. ผู้เลี้ยงไก่ที่มีปริมาณการเลี้ยงตั้งแต่ 100,000 ตัวขึ้นไป และโรงชำแหละไก่ที่มีกำลังการผลิตมากกว่า 4,000 ตัวต่อวัน ต้องแจ้งปริมาณ สต็อก และต้นทุนราคาจำหน่ายทุกเดือน 2. โรงงานผลิตอาหารสัตว์ ซึ่งมีอยู่ทั้งหมด 55 โรง ต้องแจ้งต้นทุนราคาจำหน่าย ปริมาณการผลิต และสต็อก และ 3. การปรับราคาสินค้า จะต้องได้รับอนุญาตจากกรมการค้าภายในก่อน
นางสาวรัชดา กล่าวเพิ่มเติมว่า สำหรับสถานการณ์สินค้าบางตัวที่มีการปรับราคาสูงขึ้น รัฐบาลและทุกภาคส่วนที่เกี่ยวข้องได้เร่งดำเนินการในการรักษาระดับราคาในรูปแบบที่สร้างสมดุลระหว่างการให้สินค้าเกษตรมีราคาสูงขึ้นเพื่อสร้างรายได้ที่เพิ่มขึ้นแก่เกษตรกร แต่ราคาสินค้าที่เพิ่มขึ้นนั้น จะต้องไม่กระทบต่อชีวิตความเป็นอยู่ของประชาชน ที่ผ่านมารัฐบาลได้ออกมาตรการต่างๆ เพื่อลดผลกระทบ เช่น การตรึงราคาสินค้า โดยกระทรวงพาณิชย์ได้ประสานกับผู้ผลิต ผู้ประกอบการ ผู้ค้าและสมาคมต่างๆ ตรึงราคาในหลายหมวดสินค้าที่เกี่ยวข้องกับการดำเนินชีวิตประจำวัน คือ เครื่องใช้ไฟฟ้า ซอสปรุงรส บะหมี่กึ่งสำเร็จรูป น้ำอัดลม นอกจากนี้ ทางสมาคมผู้เลี้ยงสุกรแห่งชาติ ประกาศตรึงราคาสุกรมีชีวิตหน้าฟาร์มไว้ กิโลกรัมละ 110 บาท ไปจนถึงเสร็จสิ้นเทศกาลตรุษจีน และทางสมาคมผู้เลี้ยงและส่งออกไข่ไก่ พร้อมให้ความร่วมมือตรึงราคาไข่ไก่เบอร์ 3 ไว้ที่ฟองละ 2.90 บาท เป็นต้น ในขณะเดียวกันราคาเนื้อหมู ไข่ไก่ และผักชนิดต่างๆ อาทิ ผักคะน้า ผักบุ้งจีน กะหล่ำปลี ถั่วฝักยาว ตามรายงานของสถานการณ์สินค้าเกษตรเมื่อสัปดาห์ที่แล้ว (17 - 24 มกราคม 2565) อยู่ในระดับที่ทรงตัว
“นายกรัฐมนตรี ยืนยันจะดำเนินการในทุกทางที่จะเป็นการดูแลพี่น้องประชาชน บางมาตรการอาจจะต้องใช้เวลากว่าจะเห็นผล ตัวอย่างเช่น เรื่องหมูแพง ก็มีหลายมาตรการออกมา ประกอบด้วย 1) งดส่งออกสุกรมีชีวิตเป็นเวลาสามเดือน 2) ช่วยเหลือราคาอาหารสัตว์แก่เกษตรกร 3) สถาบันการเงินจัดสินเชื่อพิเศษเพื่อให้เกษตรกรกลับมาเลี้ยงใหม่ 4) ตรึงราคาจำหน่ายที่เหมาะสมสอดคล้องกับต้นทุน 5) เพิ่มกำลังการผลิตแม่สุกรทดแทน 6) ส่งเสริมการผลิตข้าวโพดเลี้ยงสัตว์ 7) เร่งศึกษาวิจัยยาและสารกระตุ้นภูมิคุ้มกันโรคระบาด 8) ยกระดับมาตรฐานฟาร์มเกษตรกรเพื่อป้องกันโรคระบาด และ 9) ส่งเสริมให้ปรับปรุงเป็นฟาร์มที่มีระบบการป้องกันโรค” นางสาวรัชดากล่าว
วันอังคารที่ 28 กันยายน 2564
กระทรวงมหาดไทย จัดกิจกรรมเนื่องในวันพระราชทานธงชาติไทย 28 กันยายน (Thai National Flag Day) ประจำปี 2564
กระทรวงมหาดไทย จัดกิจกรรมเนื่องในวันพระราชทานธงชาติไทย 28 กันยายน (Thai National Flag Day) ประจำปี 2564
วันนี้ (28 ก.ย.64) เวลา 08.00 น. ที่บริเวณโถงมุขชั้น 1 หน้าเสาธง ศาลาว่าการกระทรวงมหาดไทย นายฉัตรชัย พรหมเลิศ ปลัดกระทรวงมหาดไทย นำคณะผู้บริหารระดับสูง และข้าราชการในสังกัดกระทรวงมหาดไทย จัดกิจกรรมเนื่องในวันพระราชทานธงชาติไทย 28 กันยายน ประจำปี 2564 โดยมี นายธนาคม จงจิระ อธิบดีกรมการปกครอง นายชยาวุธ จันทร นายสมคิด จันทมฤก นายอรรษิษฐ์ สัมพันธรัตน์ นายนิรัตน์ พงษ์สิทธิถาวร รองปลัดกระทรวงมหาดไทย และผู้บริหารระดับสูง ร่วมกิจกรรม
นายฉัตรชัย พรหมเลิศ เปิดเผยว่าสำนักนายกรัฐมนตรี แจ้งว่า ตามที่คณะรัฐมนตรีได้มีมติเมื่อวันที่ 20 กันยายน 2559 เห็นชอบกำหนดให้วันที่ 28 กันยายน ของทุกปี เป็นวันพระราชทานธงชาติไทย (Thai National Flag Day) รวมทั้งกำหนดให้มีการชักธงและประดับธงชาติไทยในวันดังกล่าว เพื่อเป็นการสร้างความภาคภูมิใจของคนในชาติ และเป็นการน้อมรำลึกในพระมหากรุณาธิคุณของพระบาทสมเด็จพระมงกุฎเกล้าเจ้าอยู่หัวที่ทรงพระราชทานธงไตรรงค์ เป็นธงชาติไทย โดยในปีนี้ ตรงกับวันอังคารที่ 28 กันยายน 2564 ซึ่งในส่วนกลางจัดขึ้นที่ศาลาว่าการกระทรวงมหาดไทย พร้อมทั้งได้แจ้งไปยังผู้ว่าราชการจังหวัดทุกจังหวัด จัดกิจกรรมในส่วนภูมิภาค โดยพร้อมเพรียงกัน
ทั้งนี้ ในการดำเนินกิจกรรมได้ปฏิบัติตามมาตรการการป้องกันการแพร่ระบาดของโรคติดเชื้อไวรัสโคโรนา 2019 (COVID-19) อย่างเคร่งครัด
วันจันทร์ที่ 14 มีนาคม 2565
สธ. เผย “เจอ แจก จบ” ช่วยผู้ติดเชื้อโควิดเข้าถึงการรักษารวดเร็วและครอบคลุมมากขึ้น
กระทรวงสาธารณสุข เผย การรักษาโควิดแบบ “เจอ แจก จบ” ได้ผลดี ช่วยผู้ติดเชื้อรับบริการรวดเร็วและครอบคลุมมากขึ้น ลดการโทรเข้าสายด่วน 1330 แนะหากเดินทางไปรักษาแบบผู้ป่วยนอกที่โรงพยาบาลไม่ได้ให้โทรสายด่วน 1330 หรือช่องทางติดต่อประจำจังหวัดหรือเขต
กระทรวงสาธารณสุข เผย การรักษาโควิดแบบ “เจอ แจก จบ” ได้ผลดี ช่วยผู้ติดเชื้อรับบริการรวดเร็วและครอบคลุมมากขึ้น ลดการโทรเข้าสายด่วน 1330 แนะหากเดินทางไปรักษาแบบผู้ป่วยนอกที่โรงพยาบาลไม่ได้ให้โทรสายด่วน 1330 หรือช่องทางติดต่อประจำจังหวัดหรือเขต เพื่อเข้าระบบHI
วันนี้ (14 มีนาคม 2565) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นพ.รุ่งเรือง กิจผาติ หัวหน้าที่ปรึกษาระดับกระทรวง และโฆษกกระทรวงสาธารณสุข แถลงข่าวการเข้าสู่ระบบการรักษาผู้ป่วยโควิด 19 ว่า ขณะนี้สถานการณ์โควิด 19 อยู่ในช่วงของการปรับเข้าสู่โรคประจำถิ่นหรือยุติการระบาดใหญ่ (Post Pandemic) ซึ่งเกิดจาก 1.ปัจจุบันตัวเชื้อมีความรุนแรงลดลง ผู้ป่วยหนักหรือเสียชีวิตมีสัดส่วนลดลง 2.การฉีดวัคซีนจำนวนมากกว่า 125 ล้านเข็ม มีความครอบคลุมสูงมากขึ้น และ 3.ระบบรักษาพยาบาลของประเทศไทยมีสมรรถนะและความพร้อมระดับดีมาก ตามแนวทางการประเมินขององค์การอนามัยโลกโดยในการดูแลรักษาโควิด 19 กระทรวงสาธารณสุขได้เพิ่มระบบการดูแลแบบผู้ป่วยนอกและแยกกักตัว หรือ “เจอ แจก จบ” เพื่อเป็นอีกหนึ่งทางเลือกในการเข้าสู่ระบบการรักษา สำหรับผู้ติดเชื้อที่ไม่มีอาการหรือมีอาการเล็กน้อย โดยประชาชนที่มีผลตรวจ ATK ด้วยตนเองเป็นบวก สามารถเข้าไปรับบริการคลินิกโรคทางเดินหายใจของโรงพยาบาลที่มีสิทธิการรักษาอยู่ ซึ่งในพื้นที่ กทม.มีการจัดระบบบริการนี้เช่นกัน โดยจะได้รับการซักประวัติตรวจร่างกาย ประเมินอาการและแจกยาตามระดับอาการ พร้อมทั้งให้ความรู้การปฏิบัติตนในการกลับไปกักตัวที่บ้านและจะมีเจ้าหน้าที่ติดตามอาการในช่วง 48 ชั่วโมงแรก เพื่อประเมินว่ามีอาการรุนแรงขึ้นจำเป็นต้องเข้าระบบการรักษาในโรงพยาบาลหรือไม่ ซึ่งจากการดำเนินงานตั้งแต่วันที่ 1 มีนาคม ที่ผ่านมา พบว่าได้ผลดี ช่วยให้ประชาชนได้รับความสะดวก ได้เข้าถึงบริการครอบคลุมมากขึ้น
ส่วนระบบการรักษาที่บ้าน (HI) ยังคงดำเนินการตามปกติ สำหรับผู้ติดเชื้อที่ไม่สะดวกเดินทางมาโรงพยาบาลเพื่อรักษาแบบผู้ป่วยนอก หรือไม่มีรถส่วนตัว โดยโทรสายด่วน 1330 กด 14 หรือติดต่อผ่านไลน์ สปสช. @nhso หรือโทรสายด่วนของจังหวัด หรือสายด่วนโควิดของ 50 เขต กทม. ซึ่งการรักษาแบบผู้ป่วยนอกที่เพิ่มขึ้นนี้ ช่วยลดปัญหาการรอสายหรือไม่ได้รับการติดต่อกลับของสายด่วน 1330 ทำให้ประชาชนเข้าสู่ระบบบริการได้รวดเร็วและครอบคลุมมากขึ้น อย่างไรก็ตาม แม้สายพันธุ์โอมิครอนจะมีความรุนแรงลดลง แต่ผู้ที่เป็นกลุ่มเสี่ยง เช่น อายุมากกว่า 60 ปี มีโรคประจำตัว หากไม่ได้รับวัคซีนหรือได้รับไม่ครบ อาจมีอาการรุนแรงเข้าข่ายผู้ป่วยอาการสีเหลืองหรือสีแดงได้ เช่น เหนื่อยหอบ หายใจลำบาก จะใช้สิทธิ UCEP Plus เข้ารักษาโรงพยาบาลทั้งรัฐและเอกชนที่อยู่ใกล้ได้ทุกแห่ง โดยติดต่อสายด่วน 1669 ซึ่งระบบยังรองรับได้อย่างดี
************************************14 มีนาคม 2565